b'\n_START_ARTICLE_\nBiserica Sf\xc3\xa2ntul Mihail din Cisn\xc4\x83dioara\n_START_SECTION_\nLocalitatea\n_START_PARAGRAPH_\nCisn\xc4\x83dioara (\xc3\xaen dialectul s\xc4\x83sesc M\xc3\xa4chelsb\xc3\xa4rch, \xc3\xaen german\xc4\x83 Michelsberg, Michaelsberg, Michelsdorf, \xc3\xaen maghiar\xc4\x83 Kisdiszn\xc3\xb3d) este o localitate component\xc4\x83 a ora\xc8\x99ului Cisn\xc4\x83die din jude\xc8\x9bul Sibiu, Transilvania, Rom\xc3\xa2nia._NEWLINE_Un act de dona\xc8\x9bie din anul 1223 este prima atestare documentar\xc4\x83 a Cisn\xc4\x83dioarei; prin acesta, bazilica fortificat\xc4\x83 din deal (finalizat\xc4\x83 \xc3\xaen acela\xc8\x99i an) era donat\xc4\x83 m\xc4\x83n\xc4\x83stirii cisterciene de la C\xc3\xa2r\xc8\x9ba de c\xc4\x83tre Magister Gocelinus. S\xc4\x83p\xc4\x83turile arheologice vorbesc \xc3\xaens\xc4\x83 despre o a\xc8\x99ezare mult mai veche, din perioada La T\xc3\xa8ne, aflat\xc4\x83 pe acela\xc8\x99i deal.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nDup\xc4\x83 cum spune un document din 1223, \xe2\x80\x9emuntele Sf. Mihail \xc3\xaempreun\xc4\x83 cu biserica \xc8\x99i cu p\xc4\x83m\xc3\xa2ntul ce \xc8\x9bine de el\xe2\x80\x9d au f\xc4\x83cut parte din avutul prepoziturii Sibiului. Prepozitura a cedat aceast\xc4\x83 proprietate regelui Andrei al II-lea (1205-1235). La scurt timp dup\xc4\x83 aceea, regele a d\xc4\x83ruit-o favoritului s\xc4\x83u, magistrul Gocelinus, care la r\xc3\xa2ndu-i a d\xc4\x83ruit-o, pentru m\xc3\xa2ntuirea sufletului s\xc4\x83u, aba\xc8\x9biei cisterciene din C\xc3\xa2r\xc8\x9ba. Acest document con\xc8\x9bine de fapt \xc8\x99i prima men\xc8\x9bionare documentar\xc4\x83 a localit\xc4\x83\xc8\x9bii Cisn\xc4\x83dioara. Cu ocazia s\xc4\x83p\xc4\x83turilor arheologice f\xc4\x83cute \xc3\xaen zon\xc4\x83 pe parcursul timpului s-a determinat existen\xc8\x9ba unei a\xc8\x99ez\xc4\x83ri mult mai vechi din perioada La - T\xc3\xa8ne, a\xc8\x99ezare care a fost localizat\xc4\x83 exact pe dealul unde a fost ridicat\xc4\x83 biserica Sf. Mihail.\n_START_SECTION_\nBiserica\n_START_PARAGRAPH_\nSpre sf\xc3\xa2r\xc8\x99itul secolului al XII-lea \xc3\xaencepe s\xc4\x83 se ridice o biseric\xc4\x83 romanic\xc4\x83 scurt\xc4\x83, cu trei nave, corp p\xc4\x83trat, absid\xc4\x83 semicircular\xc4\x83, absidiole \xc3\xaen partea de est a navelor laterale \xc8\x99i cu dou\xc4\x83 turnuri proiectate \xc3\xaen partea de vest a colateralelor, care n-au mai fost realizate dec\xc3\xa2t par\xc8\x9bial. Acest edificiu se afl\xc4\x83 situat pe v\xc3\xa2rful st\xc3\xa2ncos al dealului, deal care prezint\xc4\x83 un platou foarte \xc3\xaengust \xc3\xaen partea superioar\xc4\x83 a lui. Edificiul religios este unul din cele mai reprezentative \xc8\x99i mai vechi monumente romanice din Transilvania._NEWLINE_Nava central\xc4\x83, ca la orice bazilic\xc4\x83 romanic\xc4\x83, este mai \xc3\xaenalt\xc4\x83 dec\xc3\xa2t cele laterale, ea fiind desp\xc4\x83r\xc8\x9bit\xc4\x83 de celelalte prin intermediul unei singure perechi de st\xc3\xa2lpi cu amprent\xc4\x83 p\xc4\x83trat\xc4\x83 pe care se sprijin\xc4\x83 c\xc3\xa2te dou\xc4\x83 arce cu deschidere semicircular\xc4\x83 (arce \xc3\xaen plin cintru). Nava este iluminat\xc4\x83 cu ajutorul unor ferestre str\xc3\xa2mte semicirculare \xc8\x99i este acoperit\xc4\x83 de c\xc4\x83tre o \xc8\x99arpant\xc4\x83 aparent\xc4\x83, Navele laterale au bol\xc8\x9bi semicilindrice iar cele dou\xc4\x83 absidiole (abside mai mici) aflate \xc3\xaen partea terminal\xc4\x83 estic\xc4\x83 a colateralelor, sunt acoperite cu ni\xc8\x99te semicalote._NEWLINE_Bazilica are un cor p\xc4\x83trat ce este boltit pe arce fr\xc3\xa2nte \xc3\xaen timp ce o semicalot\xc4\x83 acoper\xc4\x83 absida principal\xc4\x83 semicircular\xc4\x83. Pe peretele sudic al corului se reg\xc4\x83se\xc8\x99te o u\xc8\x99\xc4\x83, \xc3\xaen prezent zidit\xc4\x83, pe care privirea descoper\xc4\x83 urme de pictur\xc4\x83 mural\xc4\x83. Cu toate c\xc4\x83 altarul bisericii a fost demontat, se mai p\xc4\x83streaz\xc4\x83 un fragment sculptat din ni\xc8\x99a central\xc4\x83, fragment datat din anul 1425, care o \xc3\xaenf\xc4\x83\xc8\x9bi\xc8\x99eaz\xc4\x83 pe Fecioara Maria \xc8\x99i care se afl\xc4\x83 \xc3\xaen prezent la Muzeul Brukenthal din Sibiu. De asemenea au fost pictate o mul\xc8\x9bime de cruci de consacrare \xc3\xaen mai multe p\xc4\x83r\xc8\x9bi ale bisercii._NEWLINE_Monumentul ecleziastic este deosebit datorit\xc4\x83 faptului c\xc4\x83 el nu a fost modificat de-a lungul timpului, a\xc8\x99a cum s-a \xc3\xaent\xc3\xa2mplat cu majoritatea bisericilor din Transilvania. Unele modific\xc4\x83ri au fost f\xc4\x83cute dup\xc4\x83 invazia t\xc4\x83tarilor din 1241, modific\xc4\x83ri care relev\xc4\x83 influen\xc8\x9ba \xc8\x99antierelor din Ungaria vestic\xc4\x83, influen\xc8\x9be ce sunt vizibile \xc8\x99i \xc3\xaen zona Sibiului \xc8\x99i a Sebe\xc8\x99ului \xc3\xaencep\xc3\xa2nd din anul 1260. Biserica ce poate fi v\xc4\x83zut\xc4\x83 ast\xc4\x83zi \xc3\xaen v\xc3\xa2rful dealului de la Cisn\xc4\x83dioara, este conservat\xc4\x83 a\xc8\x99a din prima jum\xc4\x83tate a secolului al XIII-lea, portalul s\xc4\x83u vestic fiind construit \xc3\xaen jum\xc4\x83tatea a doua a aceluia\xc8\x99i secol. Portalul este constituit din patru arce care sunt sprijinite pe patru perechi de colonete care se termin\xc4\x83 superior cu capiteluri cubice sculptate, portalul fiind str\xc4\x83juit pe p\xc4\x83r\xc8\x9bi de c\xc4\x83tre dou\xc4\x83 arcade oarbe. Deasupra intr\xc4\x83rii se mai pot vedea ast\xc4\x83zi urme de pictur\xc4\x83 ornamental\xc4\x83 de culoare ro\xc8\x99ie. Prezen\xc8\x9ba acestui portal construit \xc3\xaen acele timpuri, denot\xc4\x83 o raritate \xc8\x99i un fapt excep\xc8\x9bional pentru acele vremuri \xc3\xaen Transilvania, deoarece este asem\xc4\x83n\xc4\x83tor unei biserici burgunde a secolului al XII-lea de la Saint-Paul-de-Vaux sau cu portalul din catedrala de la Strigoniu._NEWLINE_Poate fi men\xc8\x9bionat aici \xc8\x99i faptul c\xc4\x83 \xc3\xaen anul 1940, au fost str\xc4\x83mutate \xc3\xaen acest loc pl\xc4\x83cile funerare ale ofi\xc8\x9berilor, solda\xc8\x9bilor germani \xc8\x99i austro-ungari c\xc4\x83zu\xc8\x9bi \xc3\xaen 1916, din cimitirul de la Gu\xc8\x99teri\xc8\x9ba._NEWLINE_\xc3\x8en publica\xc8\x9bia Deutsche Bauzeitung (Jurnalul german de construc\xc8\x9bii) Nr. 55 \xc8\x99i 56/1924, prof. dr. ing. Hermann Phleps a publicat lucrarea Die Burgkirche zu Michelsberg in Siebenb\xc3\xbcrgen (Biserica fortificat\xc4\x83 din Cisn\xc4\x83dioara, \xc3\xaen Transilvania) \xc3\xaen care preciza c\xc4\x83 biserica fortificat\xc4\x83 a fost ridicat\xc4\x83 \xc3\xaen trei etape. Primul a fost \xc3\xaen\xc4\x83l\xc8\x9bat corul, fapt dovedit de modul \xc3\xaen care se leag\xc4\x83 zid\xc4\x83ria sa de cea a zidurilor de est ale navelor laterale, precum \xc8\x99i tencuiala calcifiat\xc4\x83 ce p\xc4\x83trunde ad\xc3\xa2nc \xc3\xaen zid\xc4\x83rie. La cor se observ\xc4\x83 \xc8\x99i azi tencuiala de pe pere\xc8\x9bi, \xc3\xaen timp ce la cele trei nave ata\xc8\x99ate ulterior se vede numai zid\xc4\x83rie de gnaisuri \xc8\x99i mica\xc8\x99isturi. \xc3\x8entr-o a treia etap\xc4\x83 a fost construit etajul turnului din nord. Pentru a permite o mai bun\xc4\x83 ap\xc4\x83rare, u\xc8\x99a de acces a fost mutat\xc4\x83 \xc3\xaen zona acoperi\xc8\x99ului navei laterale nordice, \xc8\x99i se putea ajunge la ea doar cu ajutorul unei sc\xc4\x83ri retractabile. Dup\xc4\x83 ce a fost l\xc4\x83sat\xc4\x83 mult\xc4\x83 vreme \xc3\xaen p\xc4\x83r\xc4\x83sire, \xc3\xaen 1778 a fost construit un nou acoperi\xc8\x99 pentru biseric\xc4\x83. Aceasta le-a servit s\xc4\x83tenilor din Cisn\xc4\x83dioara ca depozit. \xc3\x8en bazilic\xc4\x83 au fost stivuite cutii \xc8\x99i l\xc4\x83zi pentru fructe. Ultima paznic\xc4\x83 a bisericii fortificate, \xc3\xaempreun\xc4\x83 cu vitele sale, a p\xc4\x83r\xc4\x83sit \xc3\xaen 1963 locuin\xc8\x9ba din cetate.\n_START_SECTION_\nFortifica\xc8\x9bia\n_START_PARAGRAPH_\nZidul de incint\xc4\x83 din jurul bisericii - prev\xc4\x83zut cu un turn de  vest \xc8\x99i cu un turn de poart\xc4\x83 interior (ulterior ref\xc4\x83cut) - a fost ridicat \xc3\xaen doua jum\xc4\x83tate a secolului al XIII-lea, cu drum de straj\xc4\x83 zidit \xc8\x99i creneluri. \xc3\x8en\xc4\x83l\xc8\x9bimea zidurilor este \xc3\xaentre 4 \xc8\x99i 6 metri la exterior \xc8\x99i 2 p\xc3\xa2n\xc4\x83 la 3 metri pe interior. Pe latura nordic\xc4\x83 a existat un turn care era amplasat la c\xc3\xa2\xc8\x9biva metri spre exteriorul zidului incintei,  care era legat\xc4\x83 de acesta prin intermediul unei pun\xc8\x9bi mobile. \xc3\x8en interiorul incintei sunt men\xc8\x9biona\xc8\x9bi \xc3\xaenc\xc4\x83 din anul 1850 bolovani rotunzi, care se v\xc4\x83d \xc8\x99i ast\xc4\x83zi, folosi\xc8\x9bi pentru a fi arunca\xc8\x9bi peste ziduri. Exist\xc4\x83 \xc8\x99i o legend\xc4\x83 a locului care spune c\xc4\x83 fiecare fecior \xc3\xaenainte de nunt\xc4\x83 trebuia s\xc4\x83 duc\xc4\x83 un astfel de bolovan \xc3\xaen cetate pentru a-\xc8\x99i demonstra puterea.'